མགོན་མེད་པའི་སེམས་ཅན་རྣམས་ལ་བརྩེ་བས་དགོངས་ཏེ་བཤས་ཟོག་བརྒྱ་ཕྲག་མང་པོ་ཚེ་ཐར་དང་སྲོག་ཆགས་དུང་ཕྱུར་མང་པོའི་སྲོག་བླུ་ལོ་རེ་བཞིན་རྒྱུན་ཆགས་སུ་མཛད།སྙིགས་དུས་ཀྱི་བསྟན་འགྲོའི་རྒུད་པ་རྨངས་ནས་གསོ་ཕྱིར་ལྷ་རུ་མཆོད་རྟེན་ཆེན་མོ་སོགས་ས་གནས་དུ་མར་མཆོད་རྟེན་བརྒྱ་ཕྲག་མང་པོ་དང་།བཀྲ་ཤིས་མདོ་སྔགས་དར་རྒྱས་གླིང་དང་དབེན་གནས་བཀྲ་ཤིས་ཁྲི་གླིང་སོགས་དགོན་སྡེ་རི་ཁྲོད་རྣམས་སུ་རིན་ཐང་གཞལ་ཐབས་མེད་པའི་རྟེན་གསུམ་ནོར་བུའི་ཕྲེང་བ་ཚར་དུ་དངར་བ་མང་པོ་ལྷ་དང་བཅས་པའི་འགྲོ་བ་ཡོངས་ཀྱི་བསོད་ནམས་ཀྱི་ཞིང་ས་བླ་ན་མེད་པ་ཉིད་དུ་བཞེངས་བསྐྲུན་མཛད།